Vurige Bokke maak sake gelykop!Damian de Allende, Cheslin Kolbe en Malcolm Marx vier Lukhanyo Am se drie. Foto: Rodger Bosch/AFP. Wanneer Faf de Klerk praat, kan jy maar luister. Die blondekop-skrumskakel het vroeër die week gesê dat die Springbokke nie net met meer vuur en aggressie in die tweede toets sal speel nie, maar dat hulle alles in die stryd sal werp om die bordjies teen die Britse en Ierse Leeus te verhang. En dit is presies wat die Suid-Afrikaners vandag in Kaapstad gedoen het toe hulle ’n klipharde wedstryd met 27 – 9 gewen het om die reeks lewendig te hou. Tog het die eerste 40 minute se spel nie vir die mooiste rugby gesorg nie. Daar was twee geel kaarte (Duhan van der Merwe en Cheslin Kolbe), Pieter-Steph du Toit moes die veld met ’n besering verlaat, die Bokke het bontgestaan op verdediging en die Leeus het met 9 – 6 voorgeloop. Die twee spanne se spelers het mekaar gereeld “gegroet”. Foto: Phill Magakoe/AFP. Dan het die humeurpot gedreig om oor te kook en Ben O’Keeffe moes gereeld hard op sy fluitjie blaas en streng met die spelers praat. Net ’n vinnige inlassin of twee: Die Nieu-Seelandse skeidsregter verdien darem ’n pluimpie vir die wyse waarop hy die wedstryd hanteer het – hy het goed gekommunikeer en terselfdertyd nie geskroom om besluite te neem nie (al meen iemand soos Nigel Owens dat Kolbe eintlik ’n rooi kaart verdien het). Seker g’n maklike taak ná alles wat in die media oor die blasers gesê is nie. Die Bokke het duidelik hul les in die eerste toets geleer; waar die besoekers verlede week ná rustyd die septer geswaai het, was dit nou die tuisspan wat in die tweede helfte na ’n hoër rat kon oorskakel. Suid-Afrika se voorspelers het die Leeus voos gespeel, die plaasvervangers het hul stempel dubbel en dwars op die kragmeting afgedruk en twee goedberekende skoppies (dankie Handré, dankie Faf) het vir lekker drieë gesorg. Ben O’KeeFfe gesels met Siya Kolisi en Alun Wyn Jones. Foto: Phill Magakoe/AFP. Die Leeus het onder die volgehoue druk geswig, hulle het die een strafskop na die ander afgestaan en selfs hul hoë skoppe – wat verlede week met soveel selfvertroue gelanseer is – het nou hul oorsprong in wanhoop gehad. As iemand nou ’n video op sosiale media wil laai, kan dit gerus hoogtepunte van die Bokke se spogvertoning in die tweede helfte bevat. Want hulle het gedoen wat Terminator in die bioskoop beloof het: Hulle is terug en die reeks kan volgende week gewen word. Springbokke: Drieë: Makazole Mapimpi en Lukhanyo Am. Doelskop: Handré Pollard. Strafskoppe: Pollard (5). Britse en Ierse Leeus: Strafskoppe: Dan Biggar (3). A massive congratulations to the @Springboks for an outstanding performance. We’ll see you next week ????#LionsRugby #BoksvLions #CastleLionsSeries pic.twitter.com/zXMSwOZI40 — British & Irish Lions (@lionsofficial) July 31, 2021